**ДОКЛАД**

**ЗА ДЕЙНОСТТА НА СПЕЦИАЛИЗИРАНИЯ НАКАЗАТЕЛЕН СЪД ПРЕЗ 2016 ГОДИНА**

 Докладът отчита работата на Специализирания наказателен съд, в изпълнение на задълженията по чл. 117 ал.1 от Конституцията на Република България - защита на правата и законните интереси на гражданите, юридическите лица и държавата, при спазване изискванията на чл. 7 и чл. 8 от Закона за съдебната власт - справедливо и безпристрастно правосъдие, без нарушаване на принципа на равнопоставеност на страните.

Към 31.12.2016 г. щатната численост на съда наброява 18 съдии /в т.ч. председател и двама заместник-председатели/ и 45 съдебни служители, формиращи общата и специализирана администрация. В Специализирания наказателен съд понастоящем няма незаети щатни бройки на магистрати и съдебни служители.

Утвърдената действаща структура на администрацията на съда обхваща:

Обща администрация, състояща се от съдебен администратор, главен счетоводител, счетоводител, шофьор - домакин, статистик, касиер и управител сгради, системен администратор, работник по поддържане на сграда и хигиенист. Разпределена е в три звена – „Финансова дейност и снабдяване“, „Стопанисване и управление на съдебното имущество“ и „Информационно обслужване, статистика и информационни технологии“ – общо 8 служители.

Специализираната администрация е разпределена в службите: „Съдебни помощници“, „Регистратура“, „Регистратура за класифицирана информация“, „Служител по сигурността на информацията“, „Съдебно деловодство“, „Съдебни секретари“ и „Архив“ – общо 37 служители.

През 2016 година се проведоха две инвентаризации за наличността на делата в деловодството и на деловодната система, инвентаризация на имуществото, проверка на регистратурата за класифицирана информация, както и такава за наличността на веществените доказателства.

В Специализирания наказателен съд няма съдии и служители с наложени дисциплинарни наказания. Всички съдии са атестирани от Висшия съдебен съвет, като 17 от тях са с най-високата комплексна оценка „много добра“, а един – с „добра“. 12 от съдиите са с ранг „съдия във ВКС и ВАС“. И през 2016 година комисия от двама съдии и съдебния администратор атестираха всички съдебни служители и 13 от тях бяха повишени в по-горен ранг.

През 2016 година бяха извършени 2 проверки от АСНС за спазване на процесуалните срокове по чл. 411д, ал. 2 НПК, чл. 271 НПК и чл. 208 НПК, както и на изискванията на ПАС по обявяване на съдебните актове в деловодните книги. Отчетено е, че като цяло се спазват процесуалните срокове, като в относително малък брой случаи мотивите към присъдите са изготвяни с известно забавяне, което се дължи най-вече на големия обем на делата и тяхната сложност.

Със заповед на Председателя на ВКС през 2016 година е извършена проверка на цялостната дейност на СНС за периода от 2012 година до 2015 година. Като цяло проверката е положителна. ВКС е посочил, че „в преобладаващата си част практиката на съдиите по осъществяване на правомощията им по прекратяване на съдебни производства по реда на чл. 249 и чл. 288 от НПК е законосъобразна и съобразена с указанията на ТР № 2/2002 г.При прекратяването на наказателни производства по реда на чл. 250, ал. 1, т. 2 от НПК не са установени грешки при приложението на закона и несъобразяване със съдебната практика“. ВКС е приел и наличие на известни неточности в дейността на съдиите от СНС, заключаващи се в „ненужно описателни диспозитиви на присъдите“.

През 2016 година на СпНС бяха извършени две проверки на процедурите по разрешаването, прилагането и използването на СРС от Националното бюро за контрол на специалните разузнавателни средства – през месец май комплексна проверка и през месец ноември текуща проверка. През месец юли беше извършена текуща проверка и от Комисията за контрол над службите за сигурност, прилагането и използването на СРС и достъпа до данните по ЗЕС към Народното събрание на Република България. И при трите проверки не бяха установени допуснати нарушения.

Освен контрола на национално ниво, дейността на специализираните институции, в частност на Специализирания наказателен съд е подложена на мониторинг от Европейската комисия във връзка с проследяването напредъка на България по механизма за сътрудничество и оценка. През няколко месеца ръководството на съда имаше срещи с представители на ЕК, на които обсъждахме състоянието на специализираните институции, евентуално възникнали проблеми и затруднения, предоставяхме информация за движението и броя на делата, както и детайлни справки по определени, интересуващи Комисията дела /обикновено се касае за дела с голям обществен интерес/.

 В края на месец януари 2017 година беше публикуван докладът на Европейската комисия относно напредъка на България по механизма за сътрудничество и оценка. Според него функционирането на Специализирания съд и прокуратура постигат трайни резултати. Тази положителна тенденция трябва да бъде продължена и допълнително засилена. Очакванията на Европейската комисия са за постановяването и изпълнението на окончателни съдебни решения по делата за тежка организирана престъпност.

И през 2016 година разпределението на делата между съдиите - докладчици се извършва при стриктно спазване на чл.9 ЗСВ и прилагане на принципа за случайно разпределение на делата по продукта на ВСС, при спазване на Правилата за администрацията в съдилищата, Единна методика по приложението на принципа за случайно разпределение на делата в районните, окръжните, административните, военните, апелативните и специализираните съдилища, приета с Решение на ВСС по Протокол № 57 от 04.12.2014г., изменена и актуализирана с Решение на ВСС по Протокол № 13 от 19.03.2015г., изм. С решение на СК на ВСС по Протокол №1/10.01.2017г. и Вътрешните правила за случайно разпределение на делата в СНС. От 01.10.2015 година се използва централизирана система за разпределение на делата на случаен принцип, чиито сървър се намира във ВСС. На случаен принцип се определят и съдебните заседатели чрез модул на деловодната система на съда САС – „Съдебно деловодство“.

Това е гаранция за независимост и прозрачност в съдебното производство, следи за равномерна натовареност на съдиите и не на последно място се явява и активна антикорупционна мярка. Изключенията от правилото са уредени и при промяна се отразяват във вътрешните правила за случайно разпределение на делата в СНС.

 Постановените от Специализирания наказателен съд съдебни актове се изпращат за публикуване незабавно на централния уеб-базиран интерфейс, поддържан от ВСС.

Една от препоръките в доклада на Европейската комисия по Механизма за сътрудничество и оценка, публикуван през м. януари 2017 година е страната ни да създаде ясен график за въвеждане на електронно правосъдие.

Електронното правосъдие е услуга, която ще намали няколко пъти потока на граждани към съдилищата. Всеки трябва да има достъп до портала. Тази система ще направи много по-прозрачна сферата на правосъдието. Ще се съкратят и разходите за хартия, консумативи, пощенски услуги, пътувания и т.н. Електронните услуги в сферата на правосъдието трябва да са на разположение 24 часа в денонощието, седем дни в седмицата и да бъдат достъпни от всяка точка на България или света. Трябва да се помисли за много надеждна защита на данните. Достъпът до портала трябва да бъде свободен и персонализиран. Персонализираният достъп трябва да ограничи получаването на лична информация или на поверителна такава. Целесъобразността на всяка програма, проект и дейност по изграждането на електронното правосъдие трябва да се оценява по приноса и ползите, които те носят за гражданите на Република България като крайни потребители. Те трябва да са съобразени с правата на гражданите, включително и с правото на лична неприкосновеност. При изграждането на електронното правосъдие от изключителна важност е да се въведе централизиран подход на един водещ орган, трябва да има доверие и сигурност на мрежите и информацията и тук вече е ролята на Държавата, в частност Министерство на правосъдието да осигури норми, санкции и ресурси за осигуряване на безопасност на данните. Всички усилия трябва да бъдат насочени към това да не се създават предпоставки и условия за компрометиране и уязвимост на свои и чужди данни.Това включва: електронен подпис и електронни документи, защита на данните, защита от кибер престъпления, защита на интелектуалната собственост, регулиране на интернет съдържанието, защита на потребителите.

 Още от самото начало на функциониране на Специализирания наказателен съд въведохме в експлоатация Съдебно-административната система /САС/ „Съдебно деловодство“, която е проектирана и разработена от екип на „Информационно обслужване“ АД. Деловодната програма е предназначена за автоматизиране дейността на магистратите и съдебните служители. В системата са заложени както разпоредбите на действащото законодателство, така и утвърдената практика в различни съдилища.

 Чрез деловодната система се регистрира подробна информация за постъпващите в съда документи – както за образуване на наказателни дела, така и съпровождащи документи /напр. молби за изменение за мерки за неотклонение, допълнително поискани от съда доказателства, експертизи и др./, за обжалване актовете на съда – въззивни жалби, частни жалби, протести, частни протести, молби за отмяна и т.н. Всички документи се сканират и се поставят в електронната папка на делото. Системата автоматично издава номер на новообразуваното дело по описа на съда за календарната година. След насрочване на делото за открито съдебно заседание, програмата генерира призовки, чиито формат е изцяло съобразен с действащото законодателство, различни придружителни писма /за връчване, за довеждане и т.н. /, списъци на лицата за призоваване и списък на насрочените дела за дата. В базата данни се съхранява подробна информация за всички изготвени документи във връзка с призоваването и връчването им.

 Чрез деловодната система могат да се изготвят справки по най-различен критерий, необходими за работата на магистратите и съдебните служители, като:

* Информация за движението на делото може да бъде получена както по номер, така и по данни на някои от участниците, по номер на дело на друга институция /напр. прокуратура, следствие, полиция и др.;
* Информация за местонахождението на делото;
* Запитвания за дела, заседания, съдебни актове, наложени глоби;
* Ненаписани съдебни актове.
* Генериране на статистически справки за дейността на съда.

 Във функционалния обхват на системата са включени компоненти, които осигуряват електронен обмен на данни между съдилищата – при изпращането на делото във въззивната съдебна инстанция, при препращане на дела по подсъдност и др.

 Системата предоставя възможност за съхраняване в цифров вид на всички документи, съдържащи се в „хартиените папки“ по делата, което пести много време на съдебните служители.

 В сайта на Специализирания наказателен съд се правят електронни справки за движението на делото – т.е. всички данни, които са въведени в програмата /при спазване на законодателството/ са публични и достъпни.

 Продължаваме и обмена на данни между информационната система на Специализирания наказателен съд и ядрото на Единната информационна система за противодействие на престъпността /ЕИСПП/. Това също е една много важна стъпка, тъй като ЕИСПП е част от Системата на електронното правосъдие и ще позволи да се покаже статистически обработена информация в областта на наказателното производство.

 Освен всичко изброено дотук чрез закупените IP конферентни телефони провеждаме разпити в реално време на свидетели /служители под прикритие/; имаме достъп и можем да правим справки в База данни „Население“, както и в Търговския регистър.

 С промените в НПК през месец юни 2015 година на Специализирания наказателен съд станаха подсъдни делата за престъпления по глава първа от особената част на Наказателния кодекс и същевременно отпаднаха делата за извършени престъпления чл. 142, ал. 2, т. 6 НК, чл. 144, ал.3, предложение второ, чл. 216, ал. 5, предложение трето, чл. 282, ал. 4, чл. 337, ал. 2 и ал. 3 и чл. 339, ал. 2 и ал. 3 НК. Това води до извода, че делата, подсъдни на Специализирания наказателен съд стават още по-тежки, с изключителна фактическа и правна сложност. Увеличиха се и исканията по ЗСРС. Даването на разрешение или постановяването на отказ вече е свързано със запознаване с всички материали в делото.

 И през 2016 година председателят и заместник-председателите се оказаха най-натоварените съдии в Специализирания наказателен съд. Данните сочат, че през отчетната 2016 г. председателят и неговите заместници са приключили съответно 1009 бр., 920 и 1011 бр. дела, при средна натовареност от 365 броя дела на съдия.

 **Правораздавателна дейност:**

 През 2016 год. в съда са постъпили и са образувани общо 6 580 дела /2 895 за 2015 год./ или увеличението е с повече от 127%. Това означава, че през 2016 г. един съдия реално е получил средно по 366 броя дела /160 за 2015 год*./.* Съгласно разпоредбата на чл.100 а, ал.2 от Закона за съдебната власт Специализираният наказателен съд е приравнен на окръжен съд. Същевременно, тук е от значение да се отбележи, че Специализираният наказателен съд разглежда и решава единствено първоинстанционни наказателни дела, за разлика от окръжните съдилища, които разглеждат дела /граждански и наказателни/ и като втора инстанция. При това не са малко случаите, на провеждани съдебни следствия пред Специализирания наказателен съд, като първа инстанция, по НОХ дела, отличаващи се с изключителна фактическа и правна сложност, срещу организирани престъпни групи и свързаните с тях престъпления, в хода на които са извършвани разпити на стотици свидетели, назначавани са и са изслушвани множество експретизи и т.н.

От постъпилите през 2016 год. общо 6580 броя дела,

по отделни видове дела цифрите сочат следното:

- постъпили НОХ дела – 127 броя /173 броя през 2015 год./;

- постъпили ЧН дела – 6451 броя /2722 броя през 2015 год./;

- постъпили АН дела – 2 броя

От постъпилите 127 НОХД дела: 3 са по Глава първа; 2 са по Глава втора, 21 по Глава пета, 3 по Глава осма, 97 по Глава десета и 1 по Глава единадесета от наказателния кодекс. От изложеното е видно, че най-много са постъпилите дела по Глава десета от НК, каквато е и основната специализация на съда.

Постъпилите 6451 ЧН дела по видове са както следва:

* 2940 броя дела по ЗСРС /1143 броя през 2015 год./;
* 2525 броя по чл. 159а, чл. 161, чл. 164 и чл. 165 НПК /1083 броя през 2015 год./;
* 440 броя по чл. 222 и чл. 223 НПК /163 броя през 2015 год./;
* 197 броя по чл. 65 НПК /116 броя през 2015 год./;
* 81 броя по чл. 64 НПК /33 броя през 2015 год./;
* 56 броя дела по чл. 368 НПК /64 броя през 2015 год./;
* 55 броя по чл. 61, ал. 3 НПК /3 броя през 2015 год./;
* 28 броя дела по чл. 23, чл. 25 и чл. 27 НК /31 броя през 2015 год./;
* 23 броя по чл. 243 НПК /20 броя през 2015 год./;
* 8 броя дела по чл. 68 НПК /7 броя през 2015 год./;
* 1 брой дело по чл. 72 НПК /2 броя през 2015 год./;
* 1 брой дело по чл. 244, ал. 5 НПК /1 брой дело през 2015 год./;
* 96 броя дела по други текстове /56 броя дела през 2015 год./.

През 2016 година са постъпили 16 НОХ дела, по които досъдебното производство е над 100 тома, от тях:

Над 1000 тома - 2 броя – НОХД № 2015/2016 година – 1149 тома и НОХД № 3461/2016 година – 1150 тома;

Между 101 и 500 тома – 14 броя дела - НОХД № 293/2016 година – 464 тома, НОХД № 1853/2016 година – 433 тома, НОХД № 164/2016 година – 328 тома НОХД № 6/2016 година – 305 тома, НОХД № 126/2016 година – 199 тома, НОХД № 2320/2016 година – 205 тома, НОХД № 3457/2016 година – 262 тома, НОХД № 2284/2016 година – 178 тома, НОХД № 322/2016 година – 146 тома, НОХД № 3637/2016 година – 139 тома, НОХД № 599/2016 година – 119 тома, НОХД № 981/2016 година – 107 тома, НОХД № 1913/2016 година – 105 тома, НОХД № 1932/2016 година – 101 тома.

НОХ дела с от 51 тома до 100 тома са 6 броя, а от 21 до 50 тома са 23 броя, от 11 тома до 20 тома – 30 броя, а до 10 тома – 52 броя дела или средно по 57 тома на дело.

Постъпилите дела по брой подсъдими са както следва:

* дела с повече от 20 подсъдими – 3 броя – НОХД № 126/2016 година и НОХД № 2320/2016 година с по 33 подсъдими, НОХД № 3637/2016 година – с 28 подсъдими.
* дела с 10 до 20 подсъдими – 10 броя, от които 1 брой с 19 подсъдими – НОХД № 1915/2016 година, 3 броя дела с 14 подсъдими - НОХД № 1932/2016 година, 2084/2016 година, 3469/2016 година; 2 броя дела с 12 подсъдими - НОХД № 1006/2016 година и НОХД № 3349/2016 година и 4 броя дела с по 10 подсъдими – НОХД № 6/2016 година НОХД № 2015/2016 година НОХД № 3461/2016 година НОХД № 3547/2016 година.
* дела с 9 подсъдими – 4 броя;
* дела с 8-ма подсъдими – 2 броя;
* дела с 7-ма подсъдими – 3 броя;
* дела с 6-ма подсъдими – 5 броя
* дела с 5-ма подсъдими – 20 броя
* дела с 4-ма подсъдими – 18 броя.
* дела с 3-ма подсъдими – 17 броя.
* Дела с 2-ма подсъдими – 15 броя и
* Дела с 1 подсъдим – 30 броя.

 През 2016 година броят на подсъдимите по внесените 127 НОХ дела е 605 лица, средно по 4.76 на дело.

 По внесените през 2016 година НОХ дела свидетелите са средно 49.25 броя на дело, като по 10 броя дела са с над 150 свидетеля / НОХД № 1932/2016 година – 153 свидетеля; НОХД № 6/2016 година – 169 свидетеля; НОХД № 1933/2016 година – 169 свидетеля; НОХД № 293/2016 година – 184 свидетеля; НОХД № 2284/2016 година – 208 свидетеля; НОХД № 126/2016 година – 231 свидетеля; НОХД № 2320/2016 година – 232 свидетеля, НОХД № 3637/2016 година – 232 свидетеля; НОХД № 2015/2016 година – 416 свидетеля и НОХД № 3461/2016 година – 153 свидетеля. По 13 броя дела свидетелите са между 51 и 150 броя; по 25 броя дела – между 21 и 50 броя; по 30 дела – между 11 и 20 броя, по 15 броя дела – между 5 и 10 броя и по 8 дела до 5 броя.

 По постъпилите НОХ дела вещите лица са средно по 7.92 броя на дело, като по 8 дела вещите лица са над 20 броя / НОХД № 3548/2016 година – 21 броя; НОХД № 2475/2016 година – 23 броя, НОХД № 1915/2016 година – 28 броя, НОХД № 3225/2016 година – 31 броя, НОХД № 2293/2016 година – 33 броя, НОХД № 1006/2016 година – 35 броя, НОХД № 1390/2016 година – 36 броя и ТОХД № 1933/2016 година – 42 броя. По 15 броя дела вещите лица са между 11 и 20 броя; по 25 НОХ дела са между 6 броя и 10 броя; по 41 броя дела са до 5.

През отчетната 2016 год. с акт по същество /присъда, определение/ са решени общо 68 броя /79 броя през 2015 год./, от които 37 с присъди /32 за 2015 год./, 31 със споразумения /47 за 2015 година/.

Следва да се има предвид и обстоятелството, че делата от общ характер са с много подсъдими, което води до сключване на споразумение с част от подсъдимите от един съдебен състав и продължаване на делото от друг съдебен състав. През 2016 година са сключени споразумения за част от подсъдимите по 12 броя дела.

Прекратените дела през 2016 год. са общо 46 /100 броя през 2015 год./, от които с прекратено съдебно производство за 2016 г. са 33 броя а по 2 дела е прекратено наказателното производство, дела с прекратено съдебно производство и изпратени по подсъдност – 5 броя, дела, по които не е одобрено внесено споразумение между прокуратурата и обвиняемите – 4 броя, дела прекратени и повдигнат спор по подсъдност – 1 брой и дела присъединени към друго дело – 1 брой.

2016 год.

Прекратени НОХД– 46 бр.

* дела с прекратено съдебно производство и връщане на прокурора – 33 броя
* дела с прекратено наказателно производство – 2 броя
* дела с прекратено съдебно производство и изпратени по подсъдност на друг съд – 5 броя
* дела, по които не е одобрено внесено споразумение между прокуратурата и обвиняемите – 4 броя
* дела прекратени и повдигнат спор по подсъдност – 1 брой
* дела присъединени към друго дело – 1 брой

от 33 броя дела с прекратено съдебно производство и връщане на прокурора:

* прекратени с разпореждане в закрито заседание 25 броя
* прекратени в открито съдебно заседание – 8 броя
	+ обжалвани 19 броя
	+ потвърдени са 16 броя
	+ отменени 3 броя
	+ с неприключил инстанционен контрол 3 броя

За сравнение през 2015 година:

Прекратени НОХД– 100 бр.

* дела с прекратено съдебно производство – 97 броя
* дела с прекратено наказателно производство – 3 броя

от 97 дела с прекратено съдебно производство:

* прекратени с разпореждане в закрито заседание 76 броя
* подлежащи на обжалване 82 броя
	+ обжалвани 39 броя,
	+ потвърдени са 33 броя
	+ отменени 6 броя
* прекратени в открито съдебно заседание – 21 броя
* подлежащи на обжалване 0 броя.

Следва да се отбележи, че сред причините за прекратяване на съдебното производство преобладават нарушенията, допуснати при изготвяне на обвинителния акт от прокурора във връзка с изискванията на чл.246 НПК и Тълкувателно решение № 2/2002 г. на ВКС по т.н.д. №2/2002г. на ОСНК. Процесуални нарушения, допуснати при изготвяне на обвинителния акт във връзка с изискванията на чл. 246 от НПК и ТР № 2/2002 г. на ОСНК на ВКС. Тези основания за прекратяване на съдебните производства заемат най-голям дял в количествено отношение и имат първостепенно значение. Най-често констатираните от СпНС пропуски са при фактическото описание на инкриминираното деяние в обстоятелствената част на обвинителния акт. Нарушенията се състоят в липса или недостатъчно (схематично и обобщено) изложение на фактите, отнасящи се до съставомерността на инкриминираното деяние, мястото, начина и механизма на осъществяването му и участието на обвиняемия в престъплението.

Статистиката по видове на решените дела с акт по същество общо за всички съдии от СпНС е както следва:

- НОХД – 68 броя /79 броя през 2015 год./, от които

- решените с присъда – 37 броя /32 броя през 2015 год./;

- решените със споразумение в съдебна фаза 9 броя /30 броя през 2015 год.

- решени със споразумение от досъдебна фаза 22 броя /17 броя през 2015 година/;

- общо приключили със споразумение 31 броя /47 броя през 2015 год./.

- ЧНД –6449 броя /2729 броя през 2015 год./, от които

 - разпити на свидетели или обвиняеми пред съдия – 440 броя /163 броя през 2015 год./;

 - мерки по чл.64 НПК - 81 броя /33 броя за 2015г./

 - мерки по чл. 65 НПК - 193 броя /118 броя за 2015г./

 - кумулации – 26 броя /27 броя през 2015 година/

 - реабилитации – 2 броя

 - дела по ЗСРС – 2940 броя

 - други дела в закрито съд. заседание от досъдебно производство – 2767 броя /1245 броя през 2015 година/, от които:

 2525 броя по чл. 161, чл. 164 и чл. 165 НПК;

 65 броя по чл. 368 НПК;

 55 броя по чл. 61, ал. 3 НПК

 20 броя по чл. 243 НПК;

 8 броя по чл. 68 НПК;

 1 брой по чл. 72 НПК

 1 брой по чл. 244, ал. 5 НПК и

 92 броя други дела.

Средната натовареност на един съдия от СпНС досежно разглежданите от същия дела през отчетната 2016 г. е 31.05 броя дела на месец /14.82 броя през 2015 год./, а досежно свършените дела – 30.39 броя дела на месец /14,20 броя през 2015 година/.

През 2016 година съдиите в СпНС са приключили 98% - 6565 броя от разглежданите дела. Останали са несвършени 2 % - 142 броя дела.

При делата от общ характер – 239 броя, от които 112 броя останали за разглеждане от предходната година и 127 броя постъпили през 2016 година са приключили 47.70 % /или 114 броя дела, при 141 броя през 2015 година/, а 52.30 % /или 125 броя дела, при 112 броя през 2015 година/ са останали несвършени към края на отчетния период.

От постановените присъди по 37 броя дела /32 броя през 2015 година/ 32 броя са осъдителни /27 броя през 2015 година/ и 5 – оправдателни /при 5 броя през 2015 година/.

По Глава втора от НК е постановена 1 присъда - осъдителна; по Глава пета НК са постановени 7 присъди, от които 2 оправдателни; по Глава десета НК са постановени 26 присъди, от които 2 оправдателни и по Глава 11 са постановени 3 присъди, от които 1 оправдателна.

С присъди и споразумения са осъдени 190 лица /185 лица през 2015 година и са оправдани 45 /24 през 2015 година/.

Броят на делата, чието разглеждане е приключило в рамките до 3 месеца през 2016 г. е 6493 броя /98.90%/, от които 70 НОХД /93 през 2015 год./, 440 броя разпити на свидетели и обвиняеми /163 броя през 2015 година/, 2 броя АНД и 5981 броя ЧНД от досъдебното производство и кумулации /2663 броя през 2015 година/.

Статистиката на обжалваните и протестирани съдебни актове за 2016 г. сочи следното:

- НОХД – 30 бр. присъди;

- НЧД - кумулации- 10 бр.;

- НЧД от досъдебното производство- 229 бр.

През 2016 година резултатите от въззивна и касационна инстанция по отношение на постановени присъди сочат следното:

- 4 бр. потвърдени присъди,

- 12 бр. изменени присъди и

- 2 бр. отменени присъди /5 бр. през 2015г. /.

Тези резултати при така извършената съпоставка сочат на една положителна тенденция към намаляване броя на отменените присъди от което може да се направи извод, че съдиите от СпНС като цяло подобряват качеството на работата си.

Останалите обжалвани присъди са в процес на инстанционен контрол.

От обжалваните 10 броя кумулации – 1 са потвърдени, 4 изменени и по 5 дела все още няма произнасяне.

От обжалваните частни наказателни дела 133 бр. са потвърдени, 38 броя са изменени и 37 броя отменени.

Броят на осъдените през 2016 г. лица е 190 /185 през 2015 година/, а броят на оправданите лица – 45 /24 през 2015 година/. В случая това са цифри, сочещи броя на лицата, които са осъдени и оправдани, а не на делата, по които са постановени осъдителни и оправдателни присъди. Тези показатели не са равнозначни, доколкото почти по всички, подсъдни на СпНС дела, подсъдимите са повече от един.

 Най - често налаганото наказание е "лишаване от свобода" до 3 години – 148 лица /162 лица през 2015 година/, в т. ч. на 108 лица наложеното наказание е отложено по реда на чл. 66 НК /102 през 2015 година/. Наказания "лишаване от свобода" над 3 години до 10 години са наложени на 34 лица /16 лица през 2015 година/. Наказание „лишаване от свобода“ над 10 до 30 години е наложено на 2 лица /по НОХД 828/2014 г., а именно по на 17 години ЛОС/.

 Така наложените общо наказания "лишаване от свобода", чието изпълнение не е отложено, а е постановено ефективното му изтърпяване възлизат общо на 76 броя /77 броя през 2015 година/, от които 40 броя до три години, 34 над 3 години до 10 години и 2 над 10 до 30 години.

 През 2016 година са наложени наказания „пробация”, глоба или обществено порицание на 6 лица.

 През 2016 година са издадени изпълнителни листове за сумата от 253 887, а общо за петте години функциониране на съда – 1 994 386 лева.

Независимо, че делата, постъпващи в СпНС са многотомни, с голяма фактическа и правна сложност, с голям брой подсъдими, съдиите от СпНС са работили като цяло качествено, насрочвали са и са разглеждали делата в изискуемите от закона срокове и при показатели, сочещи непрекъснато повишаване на ефективността, независимо от увеличаващия се брой дела.

Прави впечатление фактът, че делата приключват сравнително бързо 99% – до 3 месеца, като изключение НОХ делата. При тях процентът на приключилите до 3 месеца е 61%. Следва да се отбележи, че юрисдикцията на СпНС за подсъдните му първоинстанционни наказателни дела от общ характер е за престъпления от изброените в чл. 411 а ал.1 НПК, осъществени на цялата територия на Република България. При това съгласно чл. 411 ал.3 от НПК на специализирания наказателен съд са подсъдни и делата за престъпленията по ал.1, извършени в чужбина. По тези причини често се е налагало и използване механизмите на международна правна помощ по наказателни дела.Поради голямата фактическа и правна сложност на разглежданите в съда дела, както и големият брой свидетели, които трябва да бъдат разпитани, по някои от тях в съда има дела с продължителност над 2 години. Това са четири дела: НОХД № 214/2013 година – 18 подсъдими, 636 свидетели. Първоначално делото е било разпределено на съдия Стоицев, който е бил командирован от СГС. След провеждане на голям брой съдебни заседания, и разпит на повечето свидетели*,* съдия Стоицев е избран от мисията на ЕС за съдия в Косово и през юни 2014 година делото е било преразпределено на друг състав. С оглед разпоредбата на чл.258 НПК съдията е отменил хода на съдебното следствие и делото е започнало отначало. По НОХД № 1362/2013 година, след проведени съдебни заседания, част от подсъдимите са сключвали споразумения със СП, които са одобрени от 3 съдебни състава на съда и делото продължава за останалите подсъдими*.*

На производство са 22 НОХ дела, образувани през 2014 година.

Положителна е и тенденцията за уеднаквяване на съдебната практика в резултат на провеждани в рамките на съда и с Апелативния специализиран наказателен съд ежемесечни обсъждания.

Съгласно чл.29, ал.8 ЗСРС, отчетният доклад за дейността на съда през годината представя и данни относно броя на дадените разрешения и изготвените ВДС.

През 2016 г. са издадени 2271 броя разрешения по ЗСРС /1111 броя за 2015 год./ и са постановени 669 броя откази /219 броя за 2015 год./. През 2016 г. са предадени в съда 85 броя веществени доказателствени средства.

 **Предприети мерки за подобряване функционирането на съда:**

 **Във връзка с решаване на сградния проблем на съда:**

Специализираният наказателен съд е изправен пред остър недостиг на помещения за нормалното му функциониране. Помещенията, предоставени ни от Министерство на правосъдието в сградата се оказаха крайно недостатъчни. Беше ни предоставено само едно помещение за архив, но не и такова за съхранение на веществени доказателства. Деловодствата са твърде малки – очевидно не е било взето под внимание обстоятелството, че почти всички от разглежданите от СпНС дела са многотомни.

Освен от помещения за архив и за съхранение на веществени доказателства имаме нужда и от кабинети за съдии, за съдебни секретари, деловодства и съдебни зали.

 През 2012 година, когато Специализираният наказателен съд започна дейността си, щатната численост беше 36 бройки – 11 съдии и 25 служители. През годините броят на съдиите и служителите се увеличи и към настоящия момент щатната ни численост е 63 броя – 18 съдии и 45 служители. Разполагаме само с 4 съдебни зали за 18 състава. Тези 4 зали се оказаха крайно недостатъчни за провеждане на съдебните заседания. По повечето разглеждани от съда дела се налага разпит на множество свидетели, поради което съдебните заседания по едно дело често се провеждат 2 или 3 дни седмично. Това е свързано и с изискването за бързо приключване на разглежданите дела. Ежедневно се разглеждат и производства по чл. 65 НПК, поради по-големия брой подсъдими по делата. Това налага много често заседания да се провеждат в други помещения, които не са оборудвани за съдебни зали.

 Единствената възможност за нормалното функциониране на съда е да се предоставят още помещения – за веществени доказателства, за деловодства, секретарски стаи, съдийски кабинети и съдебни зали.

Въпреки предприетите от мен действия по многократно уведомяваме на Министерство на правосъдието, а след прехвърляне на правомощията му по стопанисване на съдебните сгради на ВСС и самия Висшия съдебен съвет, проблемът остана нерешен. В началото на м. януари 2017 година получих писмо от Председателя на ВКС с приложено писмо от Висшия съдебен съвет, с което ме уведомяват, че в инвестиционната програма на ВСС за 2017 година е заложено проектиране и строителство за изграждане на обособено помещение за архив в подземния гараж на сградата. В момента е в ход процедура по организиране на обществена поръчка. Това ще реши може би част от проблемите ни, но останалите ще ги поставям и за в бъдеще пред компетентните органи до намиране на изход от създалата се тежка ситуация.

**Организационни мерки:**

В изпълнение на разпоредбите на ПАС бяха проведени годишни инвентаризации за наличността на делата в служба “Деловодство”, както и на деловодната система, проверка на регистратурата за класифицирана информация и проверка за наличността на веществените доказателства.

 **Медийна политика:**

 Специализираният наказателен съд продължи и през 2016 година да предоставя възможност за запознаване на обществеността с информацията по делата и води адекватна медийна политика, при спазване на принципите за откритост, достоверност и пълнота на сведенията, осигуряване на еднакви условия за достъп, законност на достъпа и уместно съчетаване на защита на правото на информация със защита на личната информация, както и гарантиране сигурността на държавата и обществото. На интернет страницата на съда, освен публикуваните съдебни актове, данни за делата и графици за съдебните заседания, са обявени и вътрешните правила за достъп до обществена информация, като своевременно се изнасят и съобщения относно медийно проследявани и привличащи публичния интерес дела. С представители на всички медии сме установили добри взаимоотношения, основани на внимание и взаимно уважение, като е постигнат баланс между нуждата от отразяване на делата и безпрепятствено протичане на отразяваните наказателни производства.

 **Мерки за повишаване квалификацията:**

Качествено правосъдие може да бъде осъществявано единствено от добре подготвени съдии и съдебни служители, с висок морал и адекватна мотивация. Развитието на човешките ресурси е от изключителна важност за подобряване качеството на работа, повишаване имиджа на съда и за ефективността на правораздаването. За постигането на този приоритет е необходимо гарантирането на взискателен подбор на съдебните служители, налагането на високи стандарти за компетентност, насърчаване повишаването на мотивацията за качествена работа чрез използване на следните приоритети и мерки:

• Прилагат се утвърдените в съда конкурсно начало за подбор при назначаването на съдебните служители, задължителното им начално и последващо обучение.

• Разработват се планове за обучение на съдиите и на съдебните служители, които да са адекватни на конкретните нужди от обучение, от извършени промени в нормативната уредба и не на последно място и на завишените изисквания и очаквания от институцията.

• Въведена е практика за провеждане на събрания на магистратите след участие в обучение, на които всеки от обучаващите се да сведе до знанието на останалите магистрати кратко резюме от проведеното обучение, за да може да се ползва и от тях.

На практика всички съдии са участвали в различни форми на обучение и повишаване на квалификацията, организирани основно от Националния институт на правосъдието. Създадената организация в съда позволява на всеки желаещ магистрат и съдебен служител да посещава обучения в НИП, при положение, че заявките му са одобрени от института.

 В заключение искам да отбележа, че провеждането на антикорупционна политика е важна задача пред съдебната система, изпълнението на която допринася за повишаване на общественото доверие в работата на съда. Преодоляването на кризата в доверието към съдебната система е свързано с борбата с корупцията в системата и противодействие на конфликта на интереси. Справянето с проблема е обусловено от собствено осъзнаване на неговата сериозност, пагубно влияние и обществена значимост.

ПРЕДСЕДАТЕЛ НА СПЕЦИАЛИЗИРАН НАКАЗАТЕЛЕН СЪД:

 \_\_\_\_\_\_\_\_\_\_\_\_\_\_\_\_\_

 ГЕОРГИ УШЕВ